text: উম-পুনের দাপটে ভেঙেছে ৪০হাজারের
  বেশি খুঁটি, জেলায় ভয়াবহ বিদ্যুৎ বিপর্যয়
  শ্রীকান্ত পড়্যা, তমলুক, নিজস্ব প্রতিনিধি: উম-পুনের দাপটে ৪০হাজারের বেশি খুঁটি ভেঙে যাওয়ায় পূর্ব মেদিনীপুর জেলায় ভয়াবহ বিদ্যুৎ বিপর্যয় দেখা দিয়েছে। বিদ্যুৎ বণ্টন সংস্থার নিজস্ব কর্মী থেকে ইঞ্জিনিয়ার, ঠিকাদার সংস্থার অধীন কয়েকশো কর্মী যুদ্ধকালীন পরিস্থিতিতে ময়দানে নেমেছেন। কিন্তু, আগামী এক মাসেও পরিষেবা স্বাভাবিক হবে কি না, তা নিয়ে সংশয় রয়েছে। এদিকে বিদ্যুৎ পরিষেবা স্বাভাবিক না হওয়ায় পাম্প চলছে না। তাই পানীয় জলের সঙ্কট তীব্র হয়ে উঠেছে। বিদ্যুৎ বিপর্যয়ের কারণে শুক্রবার দুপুরে স্থানীয় বাসিন্দারা মেচেদায় ৪১নম্বর জাতীয় সড়ক অবরোধ করেন। একই ইস্যুতে কোলাঘাটে বিডিও অফিসে ক্ষোভ-বিক্ষোভ দেখান বেশ কয়েকজন।
  এই জেলায় বিদ্যুৎ বণ্টন সংস্থার ২৫টি সাপ্লাই অফিস আছে। শহিদ মাতঙ্গিনী এবং কোলাঘাট সাপ্লাই এলাকায় ৩৬০০বিদ্যুতের খুঁটি ভেঙে পড়েছে। তমলুক সাপ্লাই এলাকায় ভেঙেছে ৬০০ খুঁটি। তমলুক শহরে ২০০টি খুঁটি ভেঙে পড়েছে বলে প্রশাসক বোর্ডের চেয়ারপার্সন রবীন্দ্রনাথ সেন জেলাশাসককে জানিয়েছেন। খেজুরি সাপ্লাই এলাকায় ২০০০ খুঁটি ভেঙে পড়েছে। কাঁথি, দীঘা, পিছাবনী, মুকুন্দপুর, নন্দীগ্রাম ও হলদিয়া সাপ্লাই এলাকায় ২০হাজারের কাছাকাছি খুঁটি ভেঙে মাটিতে পড়ে গিয়েছে। হাজার হাজার কিলোমিটার তার ছিঁড়ে কোথাও মাকড়শার জালের মতো ঝুলছে, আবার কোথাও মাটিতে পড়ে রয়েছে।
  শুক্রবারও তমলুক, হলদিয়া, কাঁথি ও এগরা পুরসভার বিস্তীর্ণ এলাকায় বিদ্যুৎ পরিষেবা স্বাভাবিক হয়নি। যার ফলে জল নিয়ে সরবরাহের কাজ ব্যাহত হচ্ছে। এদিন তমলুক শহরে পানীয় জল সংগ্রহ করার জন্য হাহাকার পড়ে যায়। পুরসভার পক্ষ থেকে পিপিই মডেলে চার জায়গায় ওয়াটার এটিএম বসানো হয়েছে। প্রতিদিন কয়েকশো মানুষ ওই এটিএম থেকে জল সংগ্রহ করেন। বুধবার সন্ধ্যায় সাইক্লোনের পর বিদ্যুৎ না থাকায় শহরে রামকৃষ্ণ মঠ ও মিশন আশ্রম এবং কলেজপাড়ায় দু'টি ওয়াটার এটিএম বন্ধ। জেনারেটর চালিয়ে পুরসভা অফিস প্রাঙ্গণে জল দেওয়া চলছিল। সামনে অন্তত একশোটি ২০লিটারের ড্রামের লাইন। সকাল সাড়ে ১০টা নাগাদ আচমকা জেনারেটর বন্ধ হয়ে যায়। তারপরই এদিন জল দেওয়া হবে না বলে জানানো হয়। দীর্ঘ অপেক্ষার পর সেকথা শুনে অনেকেই বাকবিতণ্ডায় জড়িয়ে পড়েন। কিন্তু, শার্টার নামিয়ে দেওয়া হয়।
  কোনও উপায় নেই দেখে অনেকেই ছুটে যান সুবর্ণজয়ন্তী ভবন প্রাঙ্গণে ওয়াটার এটিএমে। একমাত্র সেখানেই বিদ্যুৎ সংযোগের সাহায্যে পানীয় জল তোলা হচ্ছিল। লকডাউনে সামাজিক দূরত্ব বিধিকে গুরুত্ব না দিয়েই শতাধিক মানুষ সেখানে জল নেওয়ার লাইনে দাঁড়ান। দুপুর সাড়ে ১১টা নাগাদ জানানো হয়, পাম্প আর লোড নিতে পারছে না। ১২টার পর জল দেওয়া বন্ধ থাকবে।
  তমলুক জেলা হাসপাতালের সামনে একটি সংস্থা পানীয় জল বিক্রি করে। কিন্তু উম-পুনের দাপটে তাদের ওয়াটার ট্যাঙ্কটাই উড়ে গিয়েছে। এগরা পুরসভা এলাকায় কিছু জায়গায় এদিন বিদ্যুৎ পরিষেবা স্বাভাবিক করা হয়। তবুও সবক'টি পাম্প চালানো যায়নি। সর্বত্র জল পৌঁছয়নি। উম-পুনের দাপটে এগরায় কেবল লাইল ছিঁড়ে লণ্ডভণ্ড হয়ে গিয়েছে।
  অতিরিক্ত জেলাশাসক(সাধারণ) সুদীপ সরকার বিদ্যুৎ বণ্টন সংস্থার তমলুকের রিজিওনাল ম্যানেজার শ্যামল হাজরার কাছ থেকে ক্ষয়ক্ষতির রিপোর্ট চেয়েছেন। সুদীপবাবু বলেন, বিদ্যুৎ বণ্টন সংস্থার প্রচুর ক্ষয়ক্ষতি হয়েছে। ওরা এখনও পূর্ণাঙ্গ রিপোর্ট দিতে পারেনি। সংস্থার কাছ থেকে রিপোর্ট চাওয়া হয়েছে। শ্যামলবাবু বলেন, এখনও সব জায়গা থেকে রিপোর্ট সংগ্রহ করা যায়নি। তবে, ক্ষয়ক্ষতির তালিকা দীর্ঘ। দ্রুত পরিষেবা স্বাভাবিক করার লক্ষ্যে কাজ চলছে।